Foto’s: Honderde stap teen geweld in KaapstadHonderde Kapenaars waaronder die burgerregte-organisasie AfriForum en bekendes soos Bobby van Jaarsveld, Emo Adams, Sarah Theron en Dowwe Dolla het Woensdag ŉ vreedsame optog na die parlement gehou om regeringsingryping teen geweldsmisdaad in Suid-Afrika te eis. Die parlement se Nasionale Vergadering, wat vandag in sitting was, het ŉ memorandum in ontvangs geneem. Verskeie instansies, waaronder die Christian Action Network en die Family Policy Institute het ook aan die staptog deelneem. Die aksie was ŉ opvolg op die Stap-teen-geweld-optog wat op 19 Junie na die Uniegebou in Pretoria onderneem is. Die inisiatief is geneem in reaksie op die vlaag van geweldsmisdaad wat die land die afgelope paar jaar teister. Die doel is om ŉ duidelike boodskap aan die regering te stuur dat Suid-Afrikaners dit nie verder sal duld nie. Volgens Van Jaarsveld reis kunstenaars regoor Suid-Afrika en hoor hulle weekliks van mense wat hul geliefdes aan die dood afgestaan het in inbrake, motorkapings en gewapende rooftogte. Ander weer, was slagoffers van ander geweldsmisdade soos verkragting en aanranding. “Hierdie slagoffers is ons ondersteuners en ons kan nie stilsit en toekyk hoe hulle daagliks uitgelewer is aan misdaadbendes wat besig is om mense se regte en vryhede te vertrap nie,” het Van Jaarsveld gesê. Ernst Roets, adjunk uitvoerende hoof van AfriForum, het gesê dat sy organisasie betrokke is by verskeie inisiatiewe om misdaad te bekamp, maar dat die krag van sigbare protesoptrede nooit onderskat moet word nie. “Ons het reeds na die setel van die uitvoerende gesag gestap. Nou gaan ons die wetgewende gesag nader.” AfriForum onderneem hierdie inisiatief in vennootskap met Van Jaarsveld. Roets het bygevoeg dat daar na afloop van die Pretoria-staptog vroeër vanjaar verskeie versoeke vanuit die Kaap was om ŉ soortgelyke aksie daar te hou. [nggallery id=92]